**มิสซาเตรียมจิตใจสู่การเตรียมเฉลิมฉลอง 350 ปี มิสซังสยาม**

**วันที่ 5 กรกฎาคม 2018 (วันที่สอง)**

**บทนำ**

ตั้งแต่แรกเริ่มของพระศาสนจักรคาทอลิกในประเทศไทย ข่าวดีสำคัญประการหนึ่งที่บรรดาธรรมทูตได้ประกาศแก่ปวงชนชาวไทย คือ พระเจ้าทรงเป็นบิดาผู้พระทัยดีของมนุษยชาติ พระองค์ทรงเปี่ยมด้วยความอ่อนหวานและเมตตาสงสาร พระศาสนจักรคาทอลิกในประเทศไทยยังคงสืบสานการประกาศข่าวดีของบรรดาธรรมทูตถึงพระเมตตาของพระเจ้า ดังที่กฤษฎีกาสมัชชาใหญ่ของพระศาสนจักรคาทอลิกในประเทศไทย ค.ศ. 2015 ข้อ 8 ได้กล่าวไว้ว่า

“พระเยซูเจ้า องค์ความรักที่มาจากพระเจ้าพระบิดา “ทรงสละพระองค์จนหมดสิ้น ทรงรับสภาพดุจทาส เป็นมนุษย์ดุจเรา” (ฟป 2:7) ทรงเจริญชีวิตอย่างยากจนและอยู่เคียงข้างคนบาป และคนต่ำต้อยทุกรูปแบบในสังคมร่วมสมัยกับพระองค์ ทรงยืนยันว่า ทรงพอพระทัยความเมตตากรุณามากกว่าเครื่องบูชา (เทียบ มธ 12:7)

พระองค์ทรงสอนด้วยวาจาและกิจการที่ชัดเจน ทรงพิสูจน์ให้เห็นว่าทรงรักเรามนุษย์มากเพียงใด โดยได้ทรงมอบชีวิตของพระองค์ ยอมรับความตายบนไม้กางเขน ตามที่ทรงเคยสอนว่า “ไม่มีใครมีความรักยิ่งใหญ่กว่าการสละชีวิตของตนเพื่อมิตรสหาย” (ยน 15:13)

พระเยซูคริสตเจ้านี้ จึงทรงเป็นต้นแบบชีวิตแห่งความรักและการอุทิศตนตามพระประสงค์ของพระบิดาอย่างสมบูรณ์ ที่มอบให้ไว้สำหรับเราคริสตชนทุกคนได้เจริญชีวิตติดตามพระองค์”

วันนี้เป็นวันที่สองที่เราเตรียมจิตใจของเราสู่การเตรียมเฉลิมฉลอง 350 ปี มิสซังสยาม เราพร้อมใจกันวอนขอพระเมตตาจากพระเจ้า เพื่อเราจะได้กลับใจจากบาป ความอ่อนแอบกพร่องในชีวิตของเรา ขอให้เราเปี่ยมด้วยคุณธรรมความหวังในพระเมตตารักของพระองค์เสมอ และให้เรามีจิตใจที่เปี่ยมด้วยความเมตตากรุณาดุจดังพระองค์ และมอบความเมตตารักของพระองค์ไปสู่เพื่อนพี่น้องผู้อยู่รอบข้างเรา เป็นต้น ผู้ที่มีความทุกข์ คนยากจน และผู้ที่ประสบกับความยากลำบากในชีวิต

**บทภาวนาของประธาน**

**ข้าแต่พระเจ้า**

**โปรดทรงพระเมตตาบรรดาผู้รับใช้ของพระองค์**

**และทรงพระกรุณาเพิ่มพูนพระหรรษทานในจิตใจ**

**ให้เขามีความเชื่อเข้มแข็ง ความหวังมั่นคง**

**และความรักร้อนแรงในจิตใจ**

**จะได้รักพระองค์ในทุกสิ่งและเหนือทุกสิ่ง**

**และเตรียมจิตใจมุ่งสู่การฉลอง 350 ปี**

**มิสซังสยามอย่างดีด้วยเถิด**

**ทั้งนี้ ขอพึ่งพระบารมีพระเยซูคริสตเจ้า**

**พระบุตรผู้ทรงจำเริญ และครองราชย์**

**เป็นพระเจ้าหนึ่งเดียวกับพระองค์**

**และพระจิต ตลอดนิรันดร**

**บทอ่านจากจดหมายนักบุญเปาโลอัครสาวกถึงชาวเอเฟซัส** อฟ 2 : 4-10

พี่น้อง พระเจ้าทรงเปี่ยมด้วยพระเมตตา ทรงสำแดงความรักอันยิ่งใหญ่ต่อเรา เมื่อเราตายไปแล้วเพราะการล่วงละเมิด พระองค์ก็ทรงบันดาลให้เรากลับมีชีวิตกับพระคริสตเจ้า ท่านได้รับความรอดพ้นก็เพราะพระหรรษทาน พระเจ้าโปรดให้เรากลับคืนชีพพร้อมกับพระคริสตเยซู โปรดให้เรามีที่นั่งในสวรรค์พร้อมกับพระคริสตเจ้า เพื่อจะทรงแสดงพระหรรษทานอันอุดมเหลือล้นของพระองค์ แก่มนุษย์ทุกยุคสมัยในอนาคต โดยทรงพระกรุณาต่อเราในพระคริสตเยซู

ท่านได้รับความรอดพ้น เพราะพระหรรษทานอาศัยความเชื่อ ความรอดพ้นนี้ มิได้มาจากท่าน แต่เป็นของประทานจากพระเจ้า มิได้มาจากการกระทำใดๆ ของท่าน เพื่อมิให้ใครโอ้อวดตนได้ เราเป็นผลงานของพระองค์ ถูกสร้างมาในพระคริสตเยซู เพื่อให้ประกอบกิจการดี ซึ่งพระเจ้าทรงกำหนดล่วงหน้าให้เราปฏิบัติ

(พระวาจาของพระเจ้า)

**สร้อย** *องค์พระเจ้าเป็นความสว่าง และเป็นความรอดของข้าพเจ้า*

**เพลงสดุดี** สดด 27:1, 4, 13-14

1. องค์พระผู้เป็นเจ้าทรงเป็นความสว่าง

และทรงช่วยข้าพเจ้าให้รอดพ้น ข้าพเจ้าจะกลัวผู้ใด

องค์พระผู้เป็นเจ้าทรงเป็นป้อมปราการ

ปกป้องชีวิตของข้าพเจ้า

ข้าพเจ้าจะหวาดกลัวผู้ใดเล่า

1. ข้าพเจ้าขอเพียงสิ่งเดียวจากองค์พระผู้เป็นเจ้า

สิ่งเดียวนี้ข้าพเจ้ากำลังแสวงหา

คือการได้พำนักอยู่ในพระเคหา

ขององค์พระผู้เป็นเจ้าทุกวันตลอดชีวิต

เพื่อชมความงามขององค์พระผู้เป็นเจ้า

และคอยเฝ้าอยู่ในพระวิหารของพระองค์

1. ข้าพเจ้าเชื่อแน่ว่าจะได้เห็นความดี

ขององค์พระผู้เป็นเจ้าในแผ่นดินแห่งผู้เป็น

จงมีความหวังในองค์พระผู้เป็นเจ้าเถิด

จงเข้มแข็ง จงทำใจกล้า

จงมีความหวังในองค์พระผู้เป็นเจ้าเถิด

**อัลเลลูยา** อสค 33:11

พระเจ้าตรัสว่า “เราไม่ปรารถนาให้คนบาปต้องตาย

แต่ให้เขากลับใจ และมีชีวิตอยู่ต่อไป”

**บทอ่านจากพระวรสาร**

**ตามคำบอกเล่าของนักบุญลูกา**  ลก 5:27-32

**เวลานั้น พระเยซูเจ้าเสด็จออกไป ทอดพระเนตรเห็นคนเก็บภาษีคนหนึ่งชื่อเลวีนั่งอยู่ที่ด่านภาษี จึงตรัสสั่งเขาว่า “จงตามเรามาเถิด” เลวีก็ลุกขึ้น ละทิ้งทุกสิ่ง แล้วตามพระองค์ไป**

**เลวีจัดเลี้ยงใหญ่ในบ้านของตนเป็นเกียรติแด่พระองค์ คนเก็บภาษีและคนอื่น ๆ จำนวนมากมาร่วมโต๊ะด้วย บรรดาชาวฟาริสี และธรรมาจารย์ของเขาเหล่านั้น กล่าวด้วยความไม่พอใจกับบรรดาศิษย์ของพระองค์ว่า “ทำไมท่านทั้งหลายจึงกินอาหารและดื่มกับคนเก็บภาษีและคนบาปเล่า”**

**พระเยซูเจ้าตรัสตอบเขาว่า “คนสบายดีย่อมไม่ต้องการหมอ แต่คนป่วยต้องการ เราไม่ได้มาเพื่อเรียกคนชอบธรรม แต่มาเพื่อเรียกคนบาปให้กลับใจ”**

**(พระวาจาของพระเจ้า)**

###### บทภาวนาเพื่อมวลชน

**ประธาน พี่น้องที่รัก ให้เราภาวนาต่อพระบิดาเจ้าสวรรค์ พระองค์ทรงเปี่ยมด้วยความเมตตากรุณา ทรงส่งพระบุตรของพระองค์ลงมาในโลก เพื่อเป็นแสงสว่างนำชีวิตของข้าพเจ้าทั้งหลายไปสู่หนทางแห่งความรอดพ้น**

**ผู้นำ 1. เพื่อองค์สมเด็จพระสันตะปาปา บรรดาพระสังฆราช พระสงฆ์และผู้แพร่ธรรมทั้งหลาย โดยอาศัยแบบอย่างการเจริญชีวิตศักดิ์สิทธิ์ของพวกท่าน จะได้เป็นแสงสว่างที่นำบรรดาผู้ที่ท่านดูแลไปสู่ความรอดพ้น**

**ให้เราภาวนา**

1. **เพื่อคุณพ่อยอแซฟ วุฒิเลิศ แห่ล้อม ได้รับพระหรรษทานแห่งความศักดิ์สิทธิ์ และความปรีชาสุขุมรอบคอบ เพื่อจะรับใช้และนำประชากรของพระเจ้าในสังฆมณฑลเชียงราย ไปสู่ความศักดิ์สิทธิ์บนหนทางแห่งความรอดพ้นเสมอ**

**ให้เราภาวนา**

1. **เพื่อพระศาสนจักรคาทอลิกไทย โอกาสเตรียมฉลอง 350 ปี แห่งการสถาปนามิสซังสยาม ขอให้สมาชิกทุกคนสำนึกถึงพระพรของพระเจ้าที่มีต่อพระศาสนจักรไทย และเพื่อให้ทุกคนตระหนักดีถึงบทบาทหน้าที่ของการเป็นศิษย์พระคริสต์ ที่พร้อมเจริญชีวิตประกาศข่าวดีใหม่ ให้เราภาวนา**
2. **เพื่อมนุษย์ทุกคน เป็นต้นผู้ที่ตกในบาป จะได้มีความวางใจในพระเมตตาอันหาขอบเขตมิได้ของพระเยซูเจ้าที่ทรงอภัยแก่พวกเขา ดังเช่นโจรกลับใจที่ได้รับการอภัยจากพระองค์ ให้เราภาวนา**
3. **เพื่อพวกเราทุกคนที่มาร่วมพิธีกรรมในวันนี้ จะได้เปี่ยมด้วยความหวังในพระเมตตาของพระเจ้า พร้อมสู้ทนและมีชัยชนะต่อการประจญในแต่ละวัน อาศัยพระเมตตาและความช่วยเหลือจากพระเยซูเจ้า**

**ให้เราภาวนา**

**ประธาน ข้าแต่พระบิดาเจ้า ข้าพเจ้าทั้งหลายขอสรรเสริญพระองค์ สำหรับพระสิริมงคลที่พระองค์ประทานให้แก่พระบุตร โปรดช่วยข้าพเจ้าทั้งหลายให้วางใจในพระเมตตาของพระองค์ในทุกกิจการของชีวิต และในความยากลำบากต่างๆ จนกว่าสักวันหนึ่งข้าพเจ้าทั้งหลายจะได้ร่วมส่วนในพระสิริมงคลของพระองค์ในสวรรค์ ทั้งนี้ ขอพึ่งพระบารมีพระคริสตเจ้า พระเจ้าของข้าพเจ้าทั้งหลาย**

**บทภาวนาเตรียมเครื่องบูชา**

**ข้าแต่พระเจ้า**

**ข้าพเจ้าทั้งหลายวางใจในพระเมตตา**

**พร้อมใจกันนำของถวายมายังพระแท่นบูชา**

**น่าสักการะนี้ ขอพระหรรษทานของพระองค์**

**ช่วยชำระข้าพเจ้าทั้งหลายให้บริสุทธิ์**

**และพิธีกรรมนี้บันดาลให้ข้าพเจ้าทั้งหลาย**

**สะอาดหมดจดด้วยเถิด**

**ทั้งนี้ ขอพึ่งพระบารมีพระคริสตเจ้า**

**ของข้าพเจ้าทั้งหลาย**

**บทนำขอบพระคุณ**

**- พระเจ้าสถิตกับท่าน** ⏺ *และสถิตกับท่านด้วย*

**- จงสำรวมใจระลึกถึงพระเจ้า** ⏺ *เรากำลังระลึกถึงพระองค์*

**- ให้เราขอบพระคุณพระเจ้าพร้อมกันเถิด** ⏺ *เหมาะสมและชอบยิ่งนัก*

- ข้าแต่พระบิดาเจ้าผู้ศักดิ์สิทธิ์สถิตนิรันดร

พระเป็นเจ้าผู้ทรงสรรพานุภาพ

เป็นการเหมาะสมถูกต้องแท้จริง

และเป็นมิ่งมงคลที่จะขอบพระคุณพระองค์ตลอดกาล

เพราะพระองค์ทรงบันดาลให้ข้าพเจ้าทั้งหลายได้รอดพ้น

พระองค์มิได้ทรงมีความจำเป็นที่จะต้องรับ

คำสรรเสริญใดๆ

กระนั้นก็ดี ยังทรงพระกรุณา

โปรดให้ข้าพเจ้าทั้งหลายได้ขอบพระคุณ

คำสดุดีมิได้เพิ่มพูนพระเกียรติ

แต่นำพระหรรษทานมาช่วยข้าพเจ้าทั้งหลายให้รอดพ้น

เดชะพระบารมีพระคริสตเจ้า

ดังนั้น ข้าพเจ้าทั้งหลายร่วมกันถวายพระเกียรติสดุดี

พร้อมกับเทพนิกรและบรรดานักบุญเป็นนิจกาล ว่าดังนี้

**บทภาวนาหลังรับศีล**

**ข้าแต่พระเจ้า**

**ข้าพเจ้าทั้งหลายได้รับอาหารจากสวรรค์อิ่มหนำแล้ว**

**ขอโปรดให้มีความปรารถนาอยากรับอาหาร**

**ที่ให้ชีวิตแท้จริงอยู่เสมอ**

**แก่ข้าพเจ้าทั้งหลายด้วยเถิด**

**ทั้งนี้ ขอพึ่งพระบารมีพระคริสตเจ้า**

**ของข้าพเจ้าทั้งหลาย**

*ถ้าไม่มีพิธีตั้งศีล เฝ้าศีล และอวยพรศีลมหาสนิท หลังจบพิธีบูชาขอบพระคุณ พิธีกรกล่าวนำดังนี้*

พี่น้องที่รัก โอกาสที่พวกเราพร้อมใจกันมาวอนขอพระพรจากพระเยซูเจ้าในพิธีบูชาขอบพระคุณ เพื่อตื่นเฝ้าและเตรียมจิตใจของเราสู่การเตรียมเฉลิมฉลอง 350 ปี มิสซังสยาม เชิญชวนพี่น้องร่วมใจภาวนาเพื่อพระศาสนจักรคาทอลิกในประเทศไทย โดยเฉพาะอย่างยิ่ง วอนขอพระพรจากพระเจ้า เพื่อเราจะได้เข้าใจ รัก และดำเนินชีวิตตามกฤษฎีกาสมัชชาใหญ่ ค.ศ. 2015 “ศิษย์พระคริสต์เจริญชีวิตประกาศข่าวดีใหม่” อันเป็นเป้าหมายและเจตนารมณ์ของพระศาสนจักรคาทอลิกในประเทศไทยของเรา

**บทภาวนา****วอนขอพระพรเพื่อเข้าใจ รัก และดำเนินชีวิต**

**ตามกฤษฎีกาสมัชชาใหญ่ ค.ศ. 2015**

**“ศิษย์พระคริสต์เจริญชีวิตประกาศข่าวดีใหม่”**

ข้าแต่พระเจ้า ข้าพเจ้าทั้งหลายได้เรียนรู้ว่าพระองค์ทรงรักและเอาพระทัยใส่ทุกคนและทุกสิ่ง ทรงมีพระประสงค์ให้ทุกคนรู้จักพระปรีชาญาณที่นำมนุษย์เดินในหนทางไปสู่ความรอดพ้น

บัดนี้ พระศาสนจักรคาทอลิกแห่งประเทศไทยได้ประกาศกฤษฎีกาสมัชชาใหญ่เพื่อฟื้นฟูชีวิตคริสตชน ให้ทุกคนเป็น “ศิษย์พระคริสต์เจริญชีวิตประกาศข่าวดีใหม่” เพื่อ “เปิดขอบฟ้าใหม่แห่งการประกาศข่าวดี” นำความรักและพระหรรษทานแห่งความรอดพ้นไปสู่ชาวไทยทุกคน โดยเฉพาะอย่างยิ่งผู้ยากไร้และบุคคลชายขอบสังคม

ข้าพเจ้าทั้งหลายวอนขอพระหรรษทานเพื่อว่า นับตั้งแต่นี้ไป ชีวิตของคาทอลิกชาวไทยทุกคนจะได้รับการฟื้นฟู มีความรัก พยายามเรียนรู้ ศึกษาและไตร่ตรองอย่างลึกซึ้งถึงพระประสงค์ของพระองค์ตามกฤษฎีกาสมัชชาใหญ่นี้ โปรดให้ข้าพเจ้าทุกคนมุ่งมั่นดำเนินชีวิตและปฏิบัติพันธกิจของพระคริสตเจ้า เพื่อจะได้เป็น “ศิษย์พระคริสต์เจริญชีวิตประกาศข่าวดีใหม่” อย่างแข็งขันยิ่งขึ้น ทั้งนี้ อาศัยพระบารมีพระคริสตเจ้า องค์พระผู้เป็นเจ้าของข้าพเจ้าทั้งหลาย อาแมน